偈六十三首  其一二
作者：釋道寧
朝代：宋

paragraphs: 熙熙風景不相饒，免見丹霞把佛燒。
莫謂開爐無一事，汾陽扇子手中搖。
祖師密旨，杳絕纖埃。
應用無私，匪虧時節。
寒時寒，熱時熱。
木佛放光明，院主生忻悅。
絹扇足風凉，衲僧搖不徹。
分明漏泄天機，底事因何不瞥。
若也玄關撥轉，自然心眼豁開。
方信普通年遠事，豈從葱嶺带將來。